Eilífi , almáttugi Guð og faðir , þú leiðir þennan dag til lykta og hylur hinn ókomna og gefur okkur af náð þinni aðeins eitt andartak í senn . Við þökkum þér árið sem senn er liðið , fyrir gleði þess og sorgir , allt sem það gaf og tók . Fyrirgef oss vorar skuldir , synd , afbrot , vanrækslu alla . Lát engan líða okkar vegna , heldur opna okkur leiðir til að bæta fyrir það sem við höfum gert rangt eða látið ógert . Leys okkur frá gremju yfir því sem að baki er , frelsa okkur frá kvíða fyrir komandi degi . Kenn okkur að nota rétt hverja stund sem þú gefur . Í þínar hendur felum við árið liðna og í trausti til handleiðslu þinnar höldum við inn um dyr hins nýja . Vísa okkur vegu þína , Drottinn , og leið okkur gegnum skammdegi lífsins . Byggt á bæn C . Krook Þessi fallega sænska bæn fylgir textum dagsins á kirkjan.is . Hún minnir okkur á að það sem er liðið er í hendi Guðs og sama má segja um það sem er framundan . Það er mikil gæfa að geta falið Guði líf sitt á þennan hátt , að treysta Guði fyrir því sem var , vonbrigðum jafnt sem velgengni , og gefa Guði það sem verður – í fullu trausti . „ Fel Drottni vegu þína og treyst honum , “ segir í Davíðssálmi 37 : „ Fel Drottni vegu þína og treyst honum , hann mun vel fyrir sjá . “ Í ritningarlestri dagsins sem hann Kristinn las fyrir okkur hér áðan , úr Harmljóðunum , er sama stef að finna : Náð Guðs og miskunn er ný á hverjum morgni , ný með hverjum degi , hverju ári , já ný á hverri stund . En þetta vil ég hugfestaog þess vegna vona ég : Náð Drottins er ekki þrotin , miskunn hans ekki á enda , hún er ný á hverjum morgni , mikil er trúfesti þín . Drottinn er hlutdeild mín , segir sál mín , þess vegna vona ég á hann . Góður er Drottinn þeim er á hann vonaog þeim manni er til hans leitar . Gott er að bíða hljóðureftir hjálp Drottins . Harmljóðin 3.21 - 26 Og við erum hvött til að rannsaka okkur sjálf , prófa okkur , skoða líf okkar og breytni í ljósi Guðs , vona á Guð , leita Guðs , bíða hljóð eftir Guði , snúa aftur til Guðs . Rannsökum breytni vora og prófumog snúum aftur til Drottins . Fórnum hjarta og höndumtil Guðs í himninum . Harmljóððin 3.40 - 41 Allt er þetta kunnuglegt þeim sem hafa gert veg 12 sporanna að sínum lífsvegi , hvort sem er í gegn um AA-samtökin , Vini í bata eða aðra tólfsporaleið . Sú góða vísa verður aldrei of oft kveðin : 1 . Við viðurkenndum vanmátt okkar vegna aðskilnaðar frá Guði og að okkur var orðið um megn að stjórna eigin lífi . 2 . Við fórum að trúa að máttur , okkur æðri , gæti gert okkur heil að nýju . 3 . Við tókum þá ákvörðun að láta vilja okkar og líf lúta handleiðslu Guðs , samkvæmt skilningi okkar á honum . Af heimasíðu Vina í bata Við áramót er gott að rifja upp þessa góðu lífsspeki og minna sig á að lífshamingja okkar er ekki bara undir því komið sem við afrekum sjálf eða aðrir gera fyrir okkur . Hún er heldur ekki alfarið háð mistökum okkar eða annarra og alls ekki velvild eða óvild annarra í okkar garð . Jafnvel það sem engum er að kenna eða þakka , þetta óskiljanlega sem liggur í lífinu sjálfu og verður ekki undan vikist þarf ekki að eiga síðasta orðið þegar kemur að hugarró okkar og andlegu jafnvægi . Guði falin getum við verið heil , hverju sem við mætum . Annar ritningarlestur sem tilheyrir þessu síðasta kvöldi ársins er úr Rómverjabréfinu : Ef Guð er með okkur hver er þá á móti okkur ? Og meira en það : Hann er upprisinn , hann er við hægri hönd Guðs og hann biður fyrir okkur . Hver mun gera okkur viðskila við kærleika Krists ? Mun þjáning geta það eða þrenging , ofsókn , hungur eða nekt , háski eða sverð ? Það er eins og ritað er : Þín vegna er okkur dauði búinn allan daginnog við metin sem sláturfé . Nei , í öllu þessu vinnum við fyllsta sigur í krafti hans sem elskaði okkur . Því að ég er þess fullviss að hvorki dauði né líf , englar né tignir , hvorki hið yfirstandandi né hið ókomna , hvorki kraftar , hæð né dýpt né nokkuð annað skapað muni geta gert okkur viðskila við kærleika Guðs sem birtist í Kristi Jesú , Drottni vorum . Róm 8.31 b - 39 Þessi vel þekkta trúarjátning postulans þarfnast varla frekari skýringa . Ekkert getur gert okkur viðskila við kærleika Krists því Guð er með okkur . Guð gefur okkur allt með Jesú Kristi . Guð sýknar . Hver sakfellir ? er spurt . Oft erum það við sjálf sem dæmum okkur harðast . Oft er erfiðast að fyrirgefa sjálfri sér , jafnvel fyrir það sem alls ekki var okkur að kenna eða á okkar valdi að afstýra . Innst í okkur mörgum býr harður dómari sem er fljótur að benda á mistökin , vanræksluna , vandræðaganginn sem jú stundum er okkur að kenna . Það er enginn að segja að við eigum ekki að vanda okkur . Auðvitað viljum við vanda okkur í lífinu , gera okkar besta , veita öðrum gleði og elskusemi og sinna því vel sem okkur er trúað fyrir . Það er gott og rétt . En stundum þrýtur okkur örendið , við leggjum of hart að okkur og finnst ekkert nógu gott . Þá er mikilvægt að staldra við , taka sjálfa sig í sátt , veita fyrirgefandi elsku Guðs inn í líf sitt . „ Ég fyrirgef mér “ það sem út af hefur brugðið á síðasta ári . „ Ég fyrirgef mér “ gæti verið góður staður til að hefja nýtt ár . Já , Guð sýknar mig . Guð fyrirgefur þér . Þaðan getum við sótt kjark og kraft tileinnig að fyrirgefa okkur sjálfum . Því að í hinum andlega veruleika eigum við árnaðarmann , stuðningsaðila , sponsor , sem biður fyrir okkur og er alltaf við , alltaf til taks . Líf Jesú er okkar líf , þannig erum við ekki ein , þannig veltur ekki allt á okkar eigin snilld eða skort á sama . Við getum sigrast á hverju sem er í krafti Jesú sem elskar okkur . Hverju sem er , í Jesú nafni . Og Jesús segir okkur dæmisögu : Þá sagði Jesús þeim þessa dæmisögu : „ Maður nokkur átti fíkjutré gróðursett í víngarði sínum . Má vera að það beri ávöxt síðan . Annars skaltu höggva það upp . “ Lúk 13.6 - 9 Jesús er eins og víngarðsmaðurinn sem gætir trésins í lífsgarði okkar . Okkur líkar ekki einhver hluti okkar sem virðist vera skertur , ekkert gefa af sér , eitthvað í lífi okkar sem engum er til gagns , hvorki okkur sjálfum né öðrum . Þá kemur Jesús og býðst til að hlú að líka þessum hluta lífs okkar , grafa um og bera að áburð . Mætti svo verða , mættu öll okkar lífstré vakna til lífsins , blómgast og bera ávöxt á nýju ári . Í Jesú nafni færum við Guði allt það sem kalið hefur og kólnað innra með okkur , allt það sem orðið hefur fyrir skorti og skemmdum , dómhörku okkar og dældað sjálf , allt það sem innst í okkur býr . Í Jesú nafni .